Smernica č. 50/2017,
ktorou sa určuje postup pri prideľovaní príspevku na dopravu 

ev. č.: 2017-12088/36909:1-40AA

 Gestorský útvar: Sekcia financovania a rozpočtu, 
tel.: 02/59 374 445

Ministerstvo školstva, vedy, výskumu a športu Slovenskej republiky (ďalej len „ministerstvo“) vydáva v súlade s § 4aa zákona č. 597/2003 Z. z. o financovaní základných škôl, stredných škôl a školských zariadení v znení zákona č. 182/2017 Z. z. (ďalej len „zákon“) túto smernicu:
Čl. 1	
Úvodné ustanovenia
(1)	Táto smernica upravuje postup pri
a)	predkladaní žiadosti o pridelenie príspevku na dopravu (ďalej len „žiadosť“),
b)	prideľovaní príspevku na dopravu žiakov 
1.	základnej školy v zriaďovateľskej pôsobnosti obce, okresného úradu v sídle kraja alebo štátom uznanej cirkvi alebo náboženskej spoločnosti (ďalej len „cirkevný zriaďovateľ“)
2.	základnej školy s materskou školou v zriaďovateľskej pôsobnosti obce, okresného úradu v sídle kraja alebo cirkevného zriaďovateľa,
3.	spojenej školy, ktorej organizačnou zložkou je základná škola v zriaďovateľskej pôsobnosti obce, samosprávneho kraja, okresného úradu v sídle kraja alebo cirkevného zriaďovateľa,
4.	základnej školy pre žiakov so špeciálnymi výchovno-vzdelávacími potrebami (ďalej len „špeciálna základná škola“) v zriaďovateľskej pôsobnosti  okresného úradu v sídle kraja alebo cirkevného zriaďovateľa,
c)	zúčtovaní príspevku na dopravu.
(2)	Zriaďovateľovi súkromnej školy sa príspevok na dopravu neprideľuje.
Čl. 2	
Postup pri predkladaní žiadosti
(1)	Obec, samosprávny kraj, okresný úrad v sídle kraja alebo cirkevný zriaďovateľ uvádza v žiadosti údaje podľa § 4aa ods. 8 zákona. Prílohou k žiadosti sú samostatne spracované údaje za každú školu. Údaje v žiadosti a jej prílohe sa zasielajú v štruktúre zverejnenej na webovom sídle ministerstva.
(2)	Žiadateľ podáva žiadosť prostredníctvom príslušného okresného úradu v sídle kraja do 30. septembra príslušného kalendárneho roka súhrnne za všetkých žiakov, ktorí majú právo na úhradu cestovných nákladov na dopravu žiaka z obce jeho trvalého pobytu do školy a späť podľa § 4aa ods. 3 a 4 zákona.
(3)	Okresný úrad v sídle kraja po spracovaní údajov získaných na základe žiadostí jednotlivých zriaďovateľov, vrátane škôl, ktorých je zriaďovateľom, predloží ministerstvu údaje potrebné na rozpis príspevku na dopravu spolu so zúčtovaním príspevku na dopravu za obdobie január až jún kalendárneho roka, v ktorom sa žiadosť podáva, v štruktúre zverejnenej na webovom sídle ministerstva.
Čl. 3	
Postup pri prideľovaní príspevku na dopravu žiakov 
(1)	Príspevok na dopravu sa prideľuje na žiakov podľa § 4aa ods. 3 a 4 zákona. 
(2)	Výška príspevku na dopravu na kalendárny rok sa určí na žiaka, ktorý
a)	nebýva v školskom internáte, ako súčin denných cestovných nákladov a počtu dní prítomnosti žiaka v škole,
b)	býva v školskom internáte, ako 2-násobok denných cestovných nákladov do školy z miesta trvalého pobytu a späť za každý mesiac.
(3)	Dennými cestovnými nákladmi je výška najnižšieho žiackeho zľavneného cestovného v pravidelnej autobusovej doprave.
(4)	Cestovné náklady na dopravu žiaka z obce jeho trvalého pobytu do školy a späť uhrádza zákonnému zástupcovi žiaka mesačne škola, ktorú žiak navštevuje, ak zriaďovateľ nezabezpečí dopravu žiaka inak. Cestovné náklady sa uhrádzajú aj ak zriaďovateľ zabezpečí dopravu inak, ale zdravotný stav žiaka neumožňuje jeho prepravu hromadnou dopravou, ktorú zabezpečil zriaďovateľ.
(5) Cestovné náklady na dopravu žiaka z obce jeho trvalého pobytu do školy a späť sa preukazujú cestovnými lístkami. Cestovné lístky predkladá zákonný zástupca žiaka, ktorého dieťa má možnosť dochádzať do školy vlakom a aj autobusom.
(6) Cestovné lístky nepredkladá zákonný zástupca žiaka, 
a)	ktorý má možnosť dochádzať do školy len autobusom,
b) ktorého zdravotný stav neumožňuje jeho prepravu hromadnou dopravou za obdobie trvania takého zdravotného stavu; namiesto nich predkladá potvrdenie lekára so špecializáciou v špecializačnom odbore pediatria, ktorý poskytuje všeobecnú ambulantnú starostlivosť pre deti a dorast.

Čl. 4	
Zúčtovanie príspevku na dopravu žiakov
(1)	Príspevok na dopravu žiakov podlieha zúčtovaniu jednotlivými zriaďovateľmi. Zúčtovanie príspevku na dopravu žiakov sa uskutočňuje prostredníctvom okresných úradov v sídle kraja.
(2)	Zriaďovateľ školy, ktorému bol pridelený príspevok na dopravu, predloží do 30. septembra kalendárneho roka okresnému úradu v sídle kraja údaje o
a)	skutočnom čerpaní príspevku na dopravu za obdobie január až jún kalendárneho roka a 
b)	očakávanej mesačnej potrebe príspevku na dopravu žiakov v novom školskom roku.
(3)	Okresný úrad v sídle kraja predloží zúčtovanie príspevku na dopravu ministerstvu v štruktúre zverejnenej na webovom sídle ministerstva.
(4)	Skutočné čerpanie príspevku na dopravu žiakov za kalendárny rok uvedie zriaďovateľ v správe o hospodárení.
Čl. 5	
Zrušovacie ustanovenie
Zrušuje sa smernica Ministerstva školstva Slovenskej republiky č. 9/2009-R z 25. júna 2009, ktorou sa určuje postup úhrady cestovných nákladov na dopravu žiakov základnej školy a základnej školy pre žiakov so špeciálnymi výchovno-vzdelávacími potrebami v znení smernice č. 33/2012, smernice č. 74/2012 a smernice č. 7/2015.
Čl. 6	
Účinnosť
Táto smernica nadobúda účinnosť 1. septembra 2017.

minister

Obsah
Smernica č. 50/2017, ktorou sa určuje postup pri prideľovaní príspevku na dopravu
Čl. 1	Úvodné ustanovenia
Čl. 2	Postup pri predkladaní žiadosti
Čl. 3	Postup pri prideľovaní príspevku na dopravu žiakov
Čl. 4	Zúčtovanie príspevku na dopravu žiakov
Čl. 5	Zrušovacie ustanovenie
Čl. 6	Účinnosť
Obsah